FC Midtjyllands sportsdirektør Claus Steinlein tror ikke længere på det danske mesterskab, efter FCM i går tabte til FCK.

Nicolai Jørgensen sørgede med kampens eneste mål for, at FC København i går trak fra FC Midtjylland i kampen om det danske mesterskab med 1-0-sejren i Herning.

FCM's sportsdirektør Claus Steinlein erkender, at guldchancerne er væk efter nederlaget.

- Ni point efter FCK og 14 kampe igen... Det var guldmedaljen, der røg for den her sæson. Nu gælder det bare om at komme ind på de europæiske pladser. Det må være hovedmålsætningen, siger Steinlein til BT.

- Det er rigtigt, rigtigt skuffende. Det var dét (guldet, red.), vi drømte om, og det er dét, vi har forsøgt at bygge en klub op til. Så det er rigtigt skuffende, at vi allerede nu er ni point efter FCK. Men sådan er det. Det er de små marginaler, der gælder, og der har vi ikke været dygtige nok til at få dem over på vores side.

FCM ligger nummer tre med tre point op til AaB på andenpladsen og med samme antal point som både SønderjyskE og Brøndby.